Presentat el Torneig Futbol Base Fideuà de Gandia
26 març 2018

## Presentat el Torneig Futbol Base Fideuà de Gandia26 març 2018Última actualització: 14 juliol 2025

![](../gestion/img/_O__6385-copia.jpg)  
  

La regidora delegada d’Esports, Lydia Morant, acompanyada pel secretari del Club de Futbol Base Gandia, Ximo Martí, el coordinador de futbol 8 del club, Josep Fernández, i el responsable de Destí Safor, Amadeo Faus, han presentat la X edició del ‘Torneig Futbol Base Fideuà de Gandia’ que es celebrarà els dies 29, 30 i 31 de març a les instal·lacions del Rois de Corella.  
El torneig comptarà aquest any amb la participació de 65 equips representant a 26 clubs de diferents ciutats del país, on destaca la participació del Valencia CF i la ADYC Pinto. A més d’altres escoles rellevants de la comunitat com és la del Dènia, Mislata o Cullera; i de l’organitzador del torneig, el CF Base Gandia. Un campionat que està dividit en set categories i que acapararà un total de 148 partits amb l’assistència de 800 jugadors de 5 a 12 anys. S’espera la presència de més de 3.000 espectadors entre familiars i aficionats.  
Com a principal novetat aquest any el torneig canvia la seua denominació i inclourà el nom del famós plat que caracteritza a la ciutat de Gandia: la Fideuà. De fet, tots aquells jugadors benjamins i alevins d’equips finalistes seran convidats a un plat d’aquest emblema gastronòmic. També es repartirà una revista informativa del torneig a tots el públic assistent.

  
La regidora ha agraït al Cf Base Gandia les seues tasques diàries de fomentar l’esport base, alhora que ha manifestat el compromís amb aquest torneig. “_Des del servei d’esports de l’Ajuntament de Gandia donem el nostre recolzament a aquesta prova. Convidem a tota la ciutadania a que s’aprope durant aquests dies de festa a gaudir del futbol de les categories inferiors_”, ha afegit **Lydia Morant**.  
Per la seua banda, **Josep Fernández** ha destacat l’acceptació que ha tingut el torneig entre els clubs de futbol. “Molts equips repeteixen en aquesta edició. Esperem esportivitat i el treball en equip” ha anunciat.

  
**Amadeo Faus** ha subratllat l’encert d’unir gastronomia amb esport: “_Involucrar la Fideuà de Gandia, que és el nostre plat insígnia, amb l’esport és una mescla meravellosa_”. Tanmateix, **Ximo Martí** també ha destacat el canvi de nom del torneig. “_La idea es que aquesta 10ª edició supose un punt d’inflexió per a que augmente tant en quantitat de participants com en qualitat del torneig_”, ha conclòs el secretari del CF Base Gandia.